אבי יששכרוף

[250px|ממוזער|אבי יששכרוף (שני מימין) נואם בפני לוחמי [ימ"ס לאחר שצפו בפרק מהסדרה פאודה, משכן הנשיא פברואר 2018]]
**אבי יששכרוף** (נולד ביולי 1973) הוא יוצר טלוויזיה, עיתונאי, תסריטאי וסופר ישראלי. יחד עם שותפו ליאור רז יצר וכתב את הסדרה פאודה. יששכרוף פעל משנת 2000 ככתב ופרשן לענייני ביטחון והמזרח התיכון, תחילה ב"קול ישראל", בהמשך ב"הארץ" ואחר כך באתר "וואלה" ובאתר "זמן ישראל".

## ביוגרפיה
יששכרוף נולד וגדל בשכונת גבעת שאול בירושלים. הוא נצר למשפחה בוכרית ותיקה בארץ משנת 1900 שנמנתה עם המייסדים של שכונת הבוכרים בעיר מצד אביו, וכורדי מצד אימו. למד בבית הספר התיכון ליד האוניברסיטה ובגיל 18 התגייס לצבא ושירת ביחידת דובדבן. במהלך מעצר מבוקש בחברון נפגע יששכרוף מקליע וטופל על ידי ברוך גולדשטיין. סיים תואר ראשון בלימודי מזרח תיכון מטעם אוניברסיטת בן-גוריון. לאחר מכן השלים תואר שני באותו תחום מטעם אוניברסיטת תל אביב. עבודת התיזה שלו עסקה במלחמת לבנון השנייה ובארגון החזבאללה.

## פעילותו כעיתונאי וכתסריטאי
במקביל החל לעסוק בעיתונות. הוא סיים קורס כתבים בקול ישראל ובשנת 2000 החל לשמש כתב קול ישראל לענייני ערבים. בשנת 2002 זכה בפרס "הכתב הטוב ביותר" מטעם קול ישראל על סיקורו את האינתיפאדה השנייה. כמו כן הרצה באוניברסיטת תל אביב על ההיסטוריה הפלסטינית המודרנית.

בשנת 2006, החל לשמש בתפקיד הכתב והפרשן לענייני ערבים בעיתון "הארץ". ולאחר שש וחצי שנים בראשית 2013 עבר לאותו תפקיד באתר "וואלה!" - אותו עזב כעבור שבע שנים.

ב-2014 יצר עם ליאור רז את סדרת הטלוויזיה "פאודה" של yes שלאחר מכן נמכרה לרשת נטפליקס.

בשנת 2018 זכה בפרס האקדמיה לטלוויזיה לשנת 2017 על התסריט הטוב ביותר בסדרת דרמה, ביחד עם אמיר מן, מיכל אבירם וליאור רז על תסריט הסדרה פאודה. הסדרה זכתה אז ב-11 פרסים.

בשנת 2021 יצר, ביחד עם ליאור רז והתסריטאיות האמריקאיות דון פרסטביץ וניקול יורקין את סדרת הטלוויזיה "פגע וברח" של "נטפליקס".

בינואר 2022 נרכשה חברת ההפקות שלו ושל ליאור רז פאראוויי רוד (Faraway Road Productions) ב-50 מיליון דולר, על ידי חברת "קנדל מדיה". בשנת 2025 הוא יצר את התוכנית "אופרוד" יחד עם ליאור רז ורותם סלע.

במהלך מלחמת 'חרבות ברזל' מתח ביקורת חריפה על תפקודו של ראש הממשלה נתניהו ובאחד ממאמריו טען בין השאר כי באמצעות הצגת דרישות חדשות, מנסה נתניהו למנוע את הפסקת האש שתביא בהכרח לסוף ממשלתו.

## ספריו
יששכרוף כתב שני ספרים העוסקים בסכסוך הישראלי-פלסטיני יחד עם הפרשן הצבאי עמוס הראל. הספרים זכו בפרס מטעם המכון למחקרי ביטחון לאומי באוניברסיטת תל אביב, כמחקרים הבולטים בתחום הביטחון.
* **המלחמה השביעית: איך ניצחנו ולמה הפסדנו במלחמה עם הפלסטינים** (יחד עם עמוס הראל), תל אביב: הוצאת ידיעות אחרונות, 2004. הספר מנתח את מהלכי האינתיפאדה השנייה משני צדי המתרס. הספר זיכה את מחבריו בפרס צ'צ'יק למחקרים בביטחון ישראל מטעם המכון למחקרי ביטחון לאומי (INSS). הספר תורגם לאנגלית, צרפתית, ערבית ושפות אחרות.
* **קורי עכביש: סיפורה של מלחמת לבנון השנייה** (יחד עם עמוס הראל), תל אביב: הוצאת ידיעות אחרונות, 2008. הספר מציג תחקיר מקיף על אירועי מלחמת לבנון השנייה ועל קבלת ההחלטות בדרג המדיני והצבאי. תורגם לאנגלית לשפות אחרות.
## חיים אישיים
יששכרוף נשוי והוא אב לשתי בנות. מתגורר ברמת אביב.

## קישורים חיצוניים

* 
* 
* 
* גאולה אבן-סער ב"שיחה אישית" עם אבי יששכרוף, באתר כאן 11, 9 במרץ 2020
* 

## הערות שוליים

קטגוריה:סופרים ישראלים
קטגוריה:סגל קול ישראל
קטגוריה:סגל וואלה!
קטגוריה:סגל הארץ
קטגוריה:שדרני רדיו ישראלים
קטגוריה:מזרחנים ישראלים
קטגוריה:פרשנים לענייני ערבים
קטגוריה:בוגרי אוניברסיטת בן-גוריון בנגב
קטגוריה:בוגרי התיכון ליד האוניברסיטה
קטגוריה:זוכי פרס צ'צ'יק
קטגוריה:לוחמי יחידת דובדבן
קטגוריה:רמת אביב: אישים
קטגוריה:ישראלים שנולדו ב-1973